**ИННОВАЦИЯЛЫК МЕТОДДОР, ФОРМАЛАР**

**ИННОВАЦИЯЛЫК ТЕХНОЛОГИЯЛАР**

**БААЛОО ТЕХНОЛОГИЯЛАРЫ**

**УМКЛАРДЫ ИШТЕП ЧЫГУУ**

**ТЕОРИЯЛЫК БӨЛҮМ**

[Мезгил](https://ky.wikipedia.org/wiki/%D0%9C%D0%B5%D0%B7%D0%B3%D0%B8%D0%BB) өткөн сайын [методикалык-теориялык](https://ky.wikipedia.org/w/index.php?title=%D0%9C%D0%B5%D1%82%D0%BE%D0%B4%D0%B8%D0%BA%D0%B0%D0%BB%D1%8B%D0%BA-%D1%82%D0%B5%D0%BE%D1%80%D0%B8%D1%8F%D0%BB%D1%8B%D0%BA&action=edit&redlink=1" \o "Методикалык-теориялык (мындай барак жок)) илимдердин мазмуну өзгөрүп, илимий [таанып-билүү](https://ky.wikipedia.org/w/index.php?title=%D0%A2%D0%B0%D0%B0%D0%BD%D1%8B%D0%BF-%D0%B1%D0%B8%D0%BB%D2%AF%D2%AF&action=edit&redlink=1" \o "Таанып-билүү (мындай барак жок))нүн методдору өркүндөдү. Инсанга багыттап окутуу концепциясынын негизинде билим берүү системаларында вариативдүүлүк принциби күч алып, педагогикалык закон-ченемдерди модернизациялоого жана автордук окуу пландарын, программаларын түзүүгө мүмкүнчүлүк берди. Натыйжада педагогикалык технологиялардын жаңы идеяларын, табылгаларын жана жетишкендиктерин, инновациялык окутууну жана башка, окуу тарбия процесстеринде тажрыйбалоо мүмкүнчүлүктөрү турмушка ашырылды. Мындай өзгөрүүлөр билим берүүнүн баардык баскычтарында окутуунун өндүрүштүк эффективдүүлүгүн көрсөтүү менен окумуштуулардын изилдөө объектисин түзүүдө.

Технология термини адегенде өндүрүшкө тиешелүү болуп, анын ыкмаларын жана илимди өндүрүшкө киргизүүнүн жыйынтыгы катарында кабылданган.

Педагогикалык технологиянын негизи – бул окутуу процессинин бардык звенолорун толугу менен башкаруу идеясы болуп эсептелет. Мында адегенде окуучулардын иш-аракеттеринен күтүлүүчү жыйынтыктар долбоорлонуп белгиленет, ошого жараша конкреттүү максаттар коюлат да, андан кийин аларга жетишүүнүн ыкмалары иштелип чыгат.

Демек, педагогикалык технологияны алдын-ала долбоорлонуп пландалган педагогикалык процессти иреттүү түрдө ишке ашыруудагы мугалимдердин иш аракеттеринин байланыштуу системасы деп эсептөөгө болот.

Көп учурда «технология» термини менен «методика» терминин бир коюшуп, алар бир эле процессти түшүндүрөт деп эсептелет. Чындыгында педагогикалык технология методикадан айырмаланат: б и р и н ч и д е н , методикада максат жалпыланып конкреттүү эмес коюлат (тигил же бул материалды-теманы түшүндүрүү, маселе чыгарууга үйрөтүү ж.у.с.) да, аны ишке ашыруунун куралы жок болгондуктан жыйынтыгын текшерүү кыйынчылык жаратат. Ал эми долбоор түрүндө коюлган максатта (б.а. технологияда) болсо окуучунун иш-аракеттери «түшүнөт, «колдонгонду билет», «айтып бере алат», «билет» деген сыяктуу сөздөр ме­нен көрсөтүлөт.

Экинчиден, методикада методикалык ыкмаларды, каражаттарды, формаларды пайдалануу аларды ишке ашырган адамга тиешесиз, жалпы түрдө каралат, ал эми окутуу технологиясында болсо негизги орунду мугалим ээлейт да, технологиялык процессти ал өзү ишке ашырат.

Окутуунун технологиясы материалдын толук өздөштүрүлүшүн камсыз кылат. Ан үчүн окуу материалы кандайдыр бир фрагменттерге бөлүнүп, алар менен конкреттүү иш жүргүзүлөт да, окуучулардын өздөштүрүү деңгээли текшерилет. Текшерүүнүн жыйынтыгы адаттагыдай беш баллдык системада эмес, «өздөштүрдү», «өздөштүргөн жок» деген гана сөздөр менен бааланат. Бирок, өздөштүрүлбөй калган материалдар кай­ра башка ыкмалар менен үйрөтүлөт, жана бул процесс оң жыйынтыкка жеткенге чейин улантылат. Анткени, мындагы башкы максат - мате­риалдын эң негизги моменттеринин бардык окуучулар тарабынан өздөштүрүлүшүн камсыз кылууда турат. Демек, педагогикалык технология ар бир окуучунун тиешелүү билим деңгээлине ээ болуусун камсыз кылат. Демек, педагогикалык технология - бул окутуунун: закон ченемдүүлүктөрүнүн, принциптеринин, мазмунунун, максаттарынын, методдорунун жана уюштуруу формаларынын жыйындысы, алардын бирдиктүү ишке ашырылыш жолу болуп эсептелет.

***Инновациялык окутуу системасы***

Педагогикада инновациялык процесстер өткөн кылым­дын 50-жылдарынын аяк ченинде Батышта жана анын акыркы он жылы ичинде Россияда окумуштуулар тарабынан атайын изилденип өздөштүрүлө баштаган. Биздин республикада инноватика боюнча биринчи басылмалар 90-жылдарда чыга баштаган.

«Инновация» деген түшүнүк латын тилинен *«жаңыдан кир­гизилген»* деген мааниде которулат. Кандайдыр бир процесске же системага киргизилген жаңыны илимий адабиятта жаңылык дешет. Демек, инновация дегенибиз – бул кандайдыр бир жанылык киргизилген процесс, ал процессте система сапаттык бир абалдан экинчи абалга өтөт.

Жалпысынан алганда инновациялык процесс деп – биз жаңылыктардын пайда болушу *(жаралышы),* түзүлүшү *(иштелип чыгышы), өздөштүрүлүшү, колдонулушу* жана *жайылтылышы* боюнча болгон комплекстүү ишмердүүлүктү түшүнөбүз. Эгерде окуу процессине ишмердүүлүктүн ушул саналып көрсөтүлгөн түрлөрүнүн бардыгы киргизилген болсо, анда ал инновациялык окутуу деп аталат. Эгерде ишмердүүлүктүн ушул түрлөрү тарбиялоого же өстүрүп өнүктүрүүгө, же башкарууга киргизилсе, анда алар тиешелүү түрдө инновациялык тарбиялоо, же инновациялык өнүктүрүү, же инновациялык башкаруу болот.

Инновациялык окутууда жаңылыктар окуу материалынын мазмунуна да ошондой эле окутуунун методдору менен формаларына да киргизилиши мүмкүн. Эгерде инновациялык окутууну анын масштабы (көлөмү) боюнча бөлүштүрүп карасак, анда жаңылыктар киргизүү: же *жалпы эмес айрым* (локалдуу); же *модулдук* (мисалы предметтердин бир группасына, бирдей жаш курактагы окуучулардын группасына ж.у.с. тиешелүү өз ара байланышкан айрым жаңылыктардын комплекси); же *системалык* (бүткүл мектепти камтыган) формада болушу ыктымал.

Мисалы, эгерде буга чейин мектепте окулбаган жаңы пред­мет (айталы: «Экономика жана бизнес») боюнча программа өздөштүрүлө баштаса, же кандайдыр бир предметти (химияныбы же математиканыбы) 8-класста окутуунун жаңы технологиясы пайдаланыла баштаса, анда бул айрым жаңылык киргизүү болот.

Эгерде бардык класстар же параллель класстар, кандай­дыр бир предмет (мисалы, тарых же адабият боюнча модификацияланган жаңы программалардын блогу менен иштешсе, анда ал модулдук жаңылык киргизүү болот.

Эгерде жанылык киргизүү бүткүл мектепти кайрадан курууга алып келсе, же мурунку мектептин базасында билим берүүнүн жаңы мекемеси (мектеби) түзүлө турган болсо, анда ал системалык жаңылык киргизүү болот.

Инновациялык технологияларды (мисалы: циклдүү-блоктук, түрдүү деңгээлдик, модулдук ж. у. с.) инновациялык оку­туунун конкреттүү механизмдери деп эсептөөгө болот.

Инновациялар адамдын дүйнөгө жасоочу мамилелеринин бүткүл системасын өзгөртүп кайра кура тургандыгын түшүнүү өтө маанилүү. Инновациялык окутуунун стратегиясы мугалим менен окуучунун ишмердүүлүктөрүн бирдиктүү өнүктүрүүнүн генералдык жалпы программасына байланышкан. Азыркы күндө окутуунун традициялык жана инновациялык стратегиялары орун алат.

Бул стратегияларда «Мугалим - окуучу» мамилелеринин стили жана ошондой эле окутуунун максаттарына, мазмунуна, методдору менен формаларына коюлуучу дидактикалык талаптарга болгон көз караштар бири-бирине таптакыр карама-каршы. Ошондуктан инновациялык окутууга өтүү үчүн милдеттүү бир шарт сөзсүз аткарылууга тийиш.

Мугалим окуучулар менен мамилешүүнүн белгилүү демократиялык стилин билүүгө тийиш, ал ошондой эле сабактын структуралык элементтерине коюлуучу негизги дидактикалык талаптарды аткаруунун устаты болуусу зарыл. Буга кошумча, мүмкүнчүлүгү чектелген жарандарды окутууну эске алуусу керек. Мына ушул талаптардын чогуусу инновациялык окутуунун дидактикалык негизин түзөт жана ал окутуунун (сабактын) теориясы менен методикасы жөнүндөгү базалык билимдерди мугалимдин милдеттүү түрдө өздөштүрүүсүндөгү минималдуу - зарыл деңгээлди, мамлекеттик стандартты аныктайт. Мына ушуга байланыштуу традициялык жана инновациялык окутуудагы сабактардын салыштырмалуу анализин баяндоого өтөлү.

**Традициялык сабак**

1. *«Мугалим* - *окуучу» мамилелеринин стили.*

Мугалим: окуучуну анча барктабайт, окуучунун мүмкүнчүлүгүнө, күчүнө ишенбейт, окуучунун жекече өзгөчөлүктөрүн билбейт.

Мугалимдин аракети: мажбурлайт, буйрук берет, жазалайт, тил тийгизет, орой сөз айтат.

Окуучу: мугалимди сыйлабайт, мугалимге ишенбейт, мугалимге каршы ачуулуу, окууну жаман көргөнү байкалат.

Окуучунун аракети: пассивдүү, мугалимдин талаптарын эч кызуусуз аткарат, чыгармачылыкты көрсөтпөйт, му­галимге чечилбейт.

Мындай окутуунун кыймылдаткыч күчү: коркутуу, буюруу, тыюу салуу, жазалоо.

*2. Сабактын максаттары.*

Сабактын максаттарын жана милдеттерин пландап иштеп чыгууга окуучулар тартылбайт. Негизинен билим берүүчүлүк максаттар гана (билимдерди, билгичтиктерди жана көндүмдөрдү өздөштүрүү) пландаштырылат.

Сабактын тарбиялоочулук жана өстүрүп өнүктүрүүчүлүк максаттарына анча көңүл бурулбайт. Сабактын максаттары окуучулардын жекече өзгөчөлүктөрүнө жана класстын мүмкүнчүлүкө жараша жетиштүү конкреттештирилбейт.

Ал гана эмес, көп учурда сабактын максаттары окуучуларга ачык түшүндүрүлүп коюлбайт. Сабактын максаттары мугалимдин иш-аракетинин башкы багыты эмес.

*3. Сабактын окуу материалынын мазмуну.*

Мугалим тарабынан кээде теориялык каталыктар, фактыларды бурмалоолор кетирилет; окуу материалынын тарбия берүүчү мүмкүнчүлүктөрү жетишерлик ачылып көрсөтүлбөйт; турмуш менен жасалма байланыштыруучулук орун алат, жалпылоочу корутундуну жасоонун ордуна айрым фактыларга жана кубулуштарга убакыт көп сарп кылынат; кээде сабак­тын мазмуну анын максаттарына туура келбейт; таяныч би­лимдерди аныктап алып аларды актуалдаштыруу (жаңыны түшүндүрүүгө пайдалануу) жок; окуу материалынын мазмунунда перспективдүү жана уланмалык, предметтик ички жана предметтер аралык байланыштар жетишсиз аныкталат.

*4. Окутуунун методдору жана формалары.* Сабактын максаттары жана милдеттери, материалдын мазмуну окуучулардын жекече өзгөчөлүктөрү ар кандай болушуна карабастан окутуунун көнүмүш болуп калган методдорунун жана формаларынын белгилүү стереотибин пайдаланууга артыкчылык берилет.

Окутуунун репродуктивдик методдору көп пайдаланылат. Окутуунун методдору жана формалары: «уктуң, көрдүң, эстеп калдың, кайталап айтып бересиң» деген схемада окутулгудай болуп тандалып алынат. Начар окугандарга жана даярдыгы абдан жогору болгон окуучуларга дифференциалдуу мамиле жасоо жокко эсе.

**Инновациялык сабак**

*1. «Мугалим — окуучу» мамилелеринин стили.*

Мугалим: окуучуну барктайт, окуучунун мүмкүнчүлүгүнө, күчүнө ишенет, окуучулардын жекече өзгөчөлүктөрүн жакшы билет.

Мугалимдин иш-аракеттери: кеңеш берет; жардам көрсөтөт; окуучунун инсандыгын кадырлоо менен андан талап кылат; кызматташат; жолдоштугун көрсөтөт; окуучунун иш-аракетиндеги оң көрүнүшкө таянат; боорукерлик кылат; кошо кайгырып, кошо кубанат; алдын ала сактайт; мактайт; ынтызар кылат; стимулдаштырат; ишендирип ьшандырат; кызыктырат; көңүлүн көтөрөт; чоңоюуга, эркиндикке умтулууга, өсүп-өнүгүүгө болгон муктаждыктарды канааттандырууга таасир этет; окуучунун инсан болуп калыптанышына чыдамкайлыкты көрсөтөт; баланын айланасындагы чөйрөнү адамдаштырат.

О к у у ч у : Мугалимди кадырлап сыйлайт, ага ишенет.

Окуучунун аракеттери: кызыгып окуйт, чыгармачылыкты, демилгелүүлүктү көрсөтөт, мугалимге толук ачлып барын айтат, мугалим менен кызматташат.

Мындай окутуунун кыймылдаткыч күчү: мугалим менен окуучунун биргелешкен натыйжалуу, продуктивдүү ишмердүүлүгү.

*2. Сабактын максаттары.*

Сабактын максаттарын аныктоону жана аларга жетишүүнүн процессин мугалим окуучулар менен бирдикте иштеп чыгат. Сабактын билим берүүчүлүк, тарбиялоочулук жана өстүрүп-өнүктүрүүчүлүк милдеттери окуучулардын жекече өзгөчөлүктөрүн жана класс коллективинин мүмкүнчүлүгүн эске алуу менен бирдикте, комплекстүү чечилип ишке ашырылат. Са­бактын максаттары жана милдеттери так көрсөтүлөт; сабактын бардык элементинин максаттарга баш ийүүчүлүгү орун алат; максаттардын орундалышынын жогорку деңгээли байкалат.

3. *Сабактын окуу материалынын мазмуну.* Мугалим окуу материалын эң мыкты билет. Сабактын мазмунуна коюлуучу дидактикалык талаптар (максаттарга баш ийүүчүлүк; программалык талаптарга жооп берүүчүлүк; башкыларды, өзөктүү-негизгилерди ажыратып көрсөтүүчүлүк; жеткиликтүүлүк; мазмундагы ар түрлүү өз ара байланыштарды (теория менен практиканын, уланмалык менен перспективалык, предметтик ички жана предметтер аралык) ишке ашыруу. Окуу материалы көбүнчө ири блоктор менен өтүлөт; материалдын мазмуну боюнча корутунду чыгарууга жана жалпылоолорго өзгөчө көңүл бурулат; таяныч билимдер, билгичтиктер жана көндүмдөр аныкталып актуалдаштырылат.

*4. Окутуунун методдору жана формалары.* Окутуунун методдору жана формалары мында сабактын максаттары орундалгандай болуп аныкталат. Мугалим менен окуучунун өз ара биргелешип аракеттенүүлөрүнүн көп кырлуу формаларына артыкчылык берилет. Окутуунун группалаштырылган формаларына, окутууну түгөйлөштүрүп иштетүү жана башка активдүү формаларда өткөрүүгө көп көңүл буру­лат. Окуучулардын жекече өзгөчөлүктөрүн эске алуу менен максималдуу билим берүүгө, тарбиялоого жана өстүрүп-өнүктүрүүгө керектүү шарттар түзүлөт; начар окугандарга жана даярдыгы эң мыкты окуучуларга дифференциалдуу мамиле ясасоо камсыз кылынат.

*Окутуунун методдору жана формалары:* «өздөштүрдү, сезимдүү аңдап билди, билимдерди пайдаланганга үйрөндү, чыгармачылыкты көрсөттү» деген схемада окутулгудай болуп тандалып алынат.

Демек, негизги элементтерине (максаттарына, мазмуну­на, методдоруна жана окутуу формаларына) инновациялык технология киргизилген сабак инновациялык сабак деп аталат.

**Интерактивдүү окутуу**

Соңку мезгилде интерактивдүү окутуу деген түшүнүк мектептерде жана ЖОЖ-ларында кеңири таралууда. Анын маанисин төмөндөгүчө түшүнүүгө болот. Жөнөкөй сөз менен айтканда интерактивдүү окутуу - бул окутуучу менен окуучунун максаттуу өз ара пикир алмашып аракеттенишүү процесси. Бул процесс окуучунун окутуучуга дароо жооп берүү реакциясы менен, башкача айтканда түз жана тескери байланыштардын үзгүлтүксүз болуп турушу менен коштолот.

Ошондуктан сыртынан алып караганда интерактивдүү оку­туу аңгеме методу менен окутууга окшошуп кетет. Бирок, ал андан кескин айырмаланат. Анткени интерактивдүү окутуу коллективдүү (мугалим - класстагы окуучулар), группалык (окуучу - окуучулар), жекече (окуучу - репетитор; окуучу -окуучу; окуучу - окутуучу; ар кандай чоң киши - окуучу) ж. б. формада болушу ыктымал жана бардык учурда тең окуучу сөзсүз окутуу процессинин объектиси гана эмес субъектиси да болуп кызмат өтөйт, бап!кача айтканда окуучу жалаң эле окуучулук кылбастан окутуучулук милдетти да аткарат.

Окутуунун бизге белгилүү болгон методдорунун кайсынысында интерактивдүү окутуу орун алат? - деген суроо туулат.

1. Түшүндүрүп - иллюстрациялоо методу менен иштөөдө интерактивдүү окутуу жок.

2. Репродуктивдик метод менен иштөөдө да ал жок.

3. Жарым-жартылай изденүү методу менен иштөөдө интерактивдүү окутуу бар.

4.Изилдөө методу менен иштөөдө (эгерде изилдөө жумушун окуучулардын группасы аткарса, анда интерактивдүү окутуу бар, ал эми изилдөөнү ар бир окуучу жеке өзүнчө жүргүзсө анда интерактивдүү окутуу жок).

5. Окуу материалын проблемалуу баяндоо методу менен иштөөдө да түшүнүктүн толук маанисинде алып караганда интерактивдүү окутуу жокко эсе.

**Электрондук окутуу**

Учурдагы инновациялык тажрыйба болуп сабактагы электрондук окутуу эсептелүүдө.

Электрондук окутуу – бул (кыскартылган сөз – E-learning, [англ.](https://ru.wikipedia.org/wiki/%D0%90%D0%BD%D0%B3%D0%BB%D0%B8%D0%B9%D1%81%D0%BA%D0%B8%D0%B9_%D1%8F%D0%B7%D1%8B%D0%BA" \o "Английский язык) Electronic Learning – электрондук окутуу) информациялык жана электрондук технологиянын жардамы менен окутуу системасы деп түшүндүрүлөт.

Ал эми ЮНЕСКОнун адистеринин берген аныктамасы боюнча электрондук окутуу – бул «e-Learning – интернеттин жана мультимедиянын жардамы менен окутуу» деп түшүндүрүшөт.

Демек, *сабактагы компьютердик технология* – бул компьютердик каражаттардын мүмкүнчүлүгүн сабактын белгилүү бир этабында колдонулушу, *сабактагы мультимедиялык технология* – бул компьютердик каражаттардын жардамы менен жана иштелип чыккан даяр программалардын коштоосу менен окуу процессин уюштурууну түшүнсөк, ал эми *сабактагы* *электрондук окутуу* системалык мамилени талап кылат. Мында сабактын максатынан, окутуунун формасынан баштап баалоо каражаттарын тандап алууга чейинки система түзүлөт. Муну менен катар колдонулуп жаткан окуу куралдар комплекстүү электрондук түрдө иштелип чыгат. Электрондук окутуунун мааниси ушунда [4].

Электрондук материалдарды колдонуу бир канча аракеттердин аткарылышын коштойт:

- техникалык каражаттарды колдонуу менен окуучулардын электрондук материалдарды өз алдынча колдонуусу;

- түшүнүксүз маалыматтарды суроо үчүн окуучунун мугалим менен байланышуусу;

- жаңы материалды үйрөнүү үчүн окуучунун башкалар менен байланышуусу;

- жаңы материалды өз убагында тез өздөштүрүүгө кызыкдар болуусу ж.у.с.

Электрондук материалдарды колдонуп окутуу бир катар мүмкүнчүлүктөргө ээ кылаарын белгилейбиз.

1. Электрондук окутуу билим берүүнүн жаңы концепциясын жана окутуунун жаңы моделин камсыз кыла алат. Мындай концепциянын жана моделдин мазмуну ар бир окуучунун жекече мүмкүнчүлүктөрүнө, жекече практикалык ишмердүүлүктөрүнө, ошондой эле активдүү өздөштүрүүгө басым коёт.
2. Электрондук окутуу билим берүүнүн ачык моделин сунуштай алат, буга кошумча билим берүүнүн үзгүлтүксүздүгүн камсыз кыла алат.
3. Электрондук окутуу билим берүү процессине традициялык билим алуу кызматтарына катыша албаган жана жашына, физикалык абалына, социалдык, улуттук, аймактык, географиялык өзгөчөлүктөргө карабастан, бардык катышууларды камсыз кылат.
4. Электрондук окутуу билим берүү боюнча кетирилген чыгымдарды экономикалык жактан эффективдүү пайдаланууну камсыз кыла алат. Бул бир жагынан традициялык окутууга кеткен чыгымдардын азайышына алып келип, электрондук окутуу ресурстарын түзгөн мугалимдерге, адистерге кошумча маяна болуп эсептелет жана башкаруу процессин оптималдаштырууга жардам бермекчи. Экинчи жагынан окуу материалдарына издөөгө, табууга, сатып алууга кеткен убакытты үнөмдөө мүмкүнчүлүгүн берет.
5. Электрондук окутуу окуучуга өзүнүн жеке билим алуу траекториясын түзүп, билимин өзүнүн материалдык мүмкүнчүлүгүнө жанаша өркүндөтүүгө шарт болуп берет.
6. Электрондук окутуу окуу процессинин сапатын арттыруу мүмкүнчүлүгүнө ээ кылат. Себеби, электрондук окутууга бир нече адистер тартылып, бир командада иштөө мүмкүнчүлүгү болот. Бул өз кезегинде окуучуларга окуу материалын өздөштүрүүгө кызыкдар кылган шык жаратат.
7. Электрондук окутуу окуу процессинин бардык катышуучуларына замандын талабына ылайык өнүгүү талабын коё алат. Электрондук окутуу системасында окутуучуларда, окуучулар да өзүлөрүнүн билимин жаңы стандарттар боюнча жаңы технологиялардын негизинде өркүндөтүү кызыкчылыгында болушат. Мындан сырткары, электрондук технологияны колдонуу окуу материалын тез убакыттын ичинде өздөштүрүү, материалды жаңы формада кабыл алуу мүмкүнчүлүгүн алат.
8. Электрондук окутуу окуучуларга билимдин тең укукта берилишин камсыздайт. Окутуунун сапатына жана окуу жайынын абалына карабастан техникалык каражаты бар каалаган жерден окуу мүмкүнчүлүгү бар [4].

Окутуу-тарбиялоо процессинде логикалык бир бүтүндүктү камтыган, бир нече этаптардан түзүлгөн, натыйжа чыгарууга мүмкүн болгон окутуу процессинин бир бөлүгү *сабак* болуп эсептелет. Мугалим менен окуучунун окуу ишмердүүлүгү сабак учурунда калыптанат. Ошондуктан окуучуларды даярдоонун сапаты көпчүлүк учурда сабакты өтүүнүн деңгээли анын мазмуну жана методикалык толуктугу сабактагы түзүлгөн атмосферадан аныкталат. Сабак окуучунун кандайдыр бир компетенцияларын эле калыптандырбастан, баланын аң сезимин, анын чыгармачылыгын калыптандыра тургандай чыныгы кызыгуусун ойготуусу керек.

Төмөндөгүдөй түрдө берилген бир нече көрсөтмөлөр мугалим үчүн заманбап сабакты уюштурууга жардам болушу мүмкүн.

Сабакта убакытты жана материалдарды туура бөлүштүрө билүү – сабактын максатына жетүүгө ылайыкталган туруктуу багыт катары саналат.

Төмөндө убакытты бөлүштүрүүгө карата көрсөтмөлөр берилет:

|  |  |
| --- | --- |
| Сабактын 0-7 мүнөтү | Кылдаттык мүнөтү. Мугалимдин концентрациясындагы белгилүү бир күчтү талап кылат. |
| Сабактын 8-23 мүнөтү | Туруктуулукка жана көңүл буруунун концентра-цияланышына көбүрөөк басым жасалуучу учур. |
| Сабактын 24-30 мүнөтү | Көңүл буруу мезгили акырындап төмөндөп, каталардын үстүнөн иштөө күч алат. Теориялык иштен практикалык мисал, маселелерге жана башкаларга өтүү талап кылынат. |
| Сабактын 31-45 мүнөтү | Сабакка коюлган максатты ишке ашыруу менен (мугалимдин өздүк каалоосуна, чыгармачылыгына) байланышкан учур. |

Жогорудагыдай ырааттуулук менен сабакты даярдоону жана сабакта электрондук материалдарды ырааттуу колдонууну уюштурабыз:

1. Сабакка даярдануу: -теманы тактоодон; -теманын окуу курсундагы алган ордун аныктоодон; -тема боюнча сабак кандай негизги түшүнүктөргө таянаарынан башталат.
2. Сабакты максаттуу багыттоодо мугалим өзүнө жана окуучу үчүн атайын өзүнчө милдеттенмелерди аныктап алуу керек. Буга байланыштуу окуучунун позициясына арналып сабактын окутуучу, өнүктүрүүчү жана тарбиялоочу фукциялары белгиленип коюлат.
3. Окуу материалдары пландаштырылат. Ал үчүн: - сабактагы коюлган максатка жетүүгө жардам берүүчү, темага ылайык адабияттарды тандоо, электрондук каражаттарды колдонуу керектелет; - окутууда төмөндөгүдөй максаттарды ишке ашыруу үчүн тапшырмаларды тандоо керектелет: - жаңы материалды түшүнүү ж.б.; - окутуудагы тапшырманын үч багыты боюнча «жөнөкөйдөн татаалга карай» принцибинин негизинде тапшырманы берүү;
4. Тандалып алынган материалдарды топтоштуруу, б.а. окуучулардын жаңы маалыматты кабыл алууда алардын активдүүлүгүн ойготуу үчүн сабакты уюштурууда тандалып алынган материалдардын, кандай ирээттүүлүк менен берилээри, ага жараша электрондук каражаттардын пайдаланылышы аныкталууга тийиш.
5. Окуучулардын ишмердүүлүгүн көзөмөлдөөнү, т.а. эмнени көзөмөлдөө керектигин пландаштыруу; кантип көзөмөлдөө керектигин жана көзөмөлдөөнүн, текшерүүнүн жыйынтыгы максаттуу, багыттуу болууга тийиш.
6. Окуу материалдарын даярдоо (электрондук көрсөтмө материалдарды, таратылып берүүчү материалдарды, аудио-видео материалдарды ж.б.).
7. Үйгө берилүүчү тапшырманы эстен чыгарбоо керек: алардын мазмуну жана кантип аткаруу керектиги боюнча көрсөтмөлөрү менен.

Сабактын мындай түрү менен даярдалышы мугалимдин өздүк дептеринде үч негизги бөлүмдөргө: формалдык; мазмундук; аналитикалык болуп бөлүнүп жазылышы керек [3].

Сабактын учурдагы электрондук окутуу түрлөрүнө токтолуп, аларга мүнөздөмө бере кетсек.

***Лекция-сабак.*** Лекцияда мугалим окуу материалдарын системалык, логикалык түрдө берип, сырткы фактыларга, кубулуштарга, илимге, маданиятка жана искусствого кызыктырат. Мында илим-билим, маданият-искусство, тарыхый-коом таануу жана башкалар боюнча видеолорду, презентацияларды, сүрөттөрдү электрондук коштоо менен берүү окуучуларга жеткиликтүүрөөк болот.

***Семинар-сабак.*** Мектеп семинарынын негизги белгилери болуп: пландын негизинде окуучуларды өз алдынча иштөөгө даярдоо, семинардын планындагы суроолорду талкуулоо, жыйынтыгын чыгара алуу эсептелет.

Мектеп семинары негизинен төмөндөгүдөй үч формада өткөрүлөт:

1. Эркин. Теманы болжолдуу бөлбөстөн.
2. Реферативдүү. Докладчылар алдын-ала дайындалып, даярданышат.
3. Аралаш. Пландагы суроолор эркин талкууланат, ал эми калган бөлүмдөрү бөлүнөт. Семинардын мындай үч формасында тең окуучуларды өз алдынча электрондук материалдарды пайдаланып иштөөсүн уюштуруу алардын электрондук материалдарды ар түрдүү кырдаалда эркин пайдаланып кете алуусуна шарт түзөт.

***Диспут-сабак.*** Диспут-сабактын негизги милдети болуп кандайдыр бир проблеманы чечүүдө окуучулардын ар түрдүү көз караштагы пикирлерин ачуу жана андай көз караштарды ар тараптуу анализдөө саналат. Диспут-сабак негизинен кандайдыр бир нерсени талдап, аны окуп-үйрөнүүгө түрткү берүүчү мааниси бар теманын алкагында өткөрүлөт.

Мында бир предмет толугу менен дискуссия кылып өткөрүлбөйт. Себеби, ар бир предметте сабакты дискуссия аркылуу бергенде натыйжасыз болуп калуучу материалдар болот. Ар бир диспут-сабакка кылдаттык менен даярдануу керек. Диспут-сабакта колдонулуучу электрондук материалдар (тастыктоочу фактылар тартылган видео, сүрөт, аудио ж.у.с.) максаттуу, так, багыттуу, ачык-айкын жана нейтралдуу болушу керек.

***Конференция-сабак.*** Конференция адатта илимий, маданият, техника жана искусство чөйрөсүндөгү жаңы жетишкендиктер менен кабардар кылуу же андай чөйрөдөгү маалыматтарды жалпылоо, материалдарды системалаштыруу максатында актуалдуу ири теманы окутуп-үйрөтүүнүн чегинде өткөрүлөт. Белгилүү болгондой, конференция алдын-ала даярдык менен окуучуларга же катышуучуларга маалымдалат.

Конференция теманын мазмуну боюнча диафильмдердин, кинофильмдердин, слайддардын, фотоиллюстрациялардын, приборлордун жана алдын-ала таратылып берилген материалдардын жардамы менен коштолот. Мындагы электрондук материалдар ар бир катышуучуга жеткиликтүү жана так болушу кажет.

***«Пресс-конференция» сабак.*** Пресс-конференция белгилүү бир теманы кайталап жыйынтыктоочу сабак катары өткөрүлөт. Класс эки бөлүккө бөлүнүп, бир бөлүгү пресс-борбор катары тааныштырылса, экинчи бөлүгүндөгүлөр жалпы саясий же башка журнал гезиттердин кызматкерлери катары роль аткарышат. Ар бир группанын өзүнчө кызыккан чөйрөсү болот.

Көпчүлүк учурда пресс-конференция мугалимдин ачылыш сөзү менен башталып, талкуулануучу тема жарыяланып, пресс-борбордун кызматкерлери жана чакырылган «журналисттер» тааныштырылат.

Пресс-борбордогу андан кийинки иштин жүрүшүндө окуучулар теманын айланасындагы талаш-тартыш болгон маселелерди, кызыктырган суроолорду беришет. Бул сабактын түрүндө колдонулуучу электрондук материалдар Интернет тармагына жайгаштырылышы мүмкүн.

***Иштиктүү-оюн сабак. (сюжеттүү-оюн сабактар)*.** Бул сабакта реалдуу жашоодогу ар түрдүү кырдаалдар чагылдырылып өтүлөт. Бул жердеги негизги ролду окуучу ойнойт. Окуу материалдарынан сюжет тандалып алынып, мисалы, инженердин, экономисттин, илимпоздун ж.б. окуучуларга ар кимдин ролдору бөлүштүрүлүп берилет.

Иштиктүү-оюн сабагы өтүлгөн материалдарды же бир чоң бөлүмдү кайталоо, жалпылоо үчүн өткөрүлөт. Сюжеттик-рольдук оюн окуучуларга бөлүштүрүлүп берилген рольдор боюнча да топторго бөлүп, мисалы, негизги ролдорду ойноочулар, кошумча ролдогулар ж.у.с. ойнотулат.

Ролдук оюндун негизги милдети болуп – окуучулар өздөрү реалдуу проблеманы көтөрүп чыгуу менен аларды чече билүү.

Иштиктүү-оюн – мугалимдин бардык предметтерди окутуудагы колдонулуучу күчтүү жана активдүү педагогикалык каражаты. Бул өзгөчө кандайдыр бир темадагы турмушта кездешкен реалдуу карама-каршылыктарды окуучунун жекече кызыкчылыгын эске алып чечүүдө алда канча алгылыктуу. Иштиктүү оюн сабагы окуучуга дүйнөнү башка адамдын көзү менен карай алуу мүмкүнчүлүгүн берет.

***Зачет-сабак* *(топтук формада өткөрүү)*.** Зачет-сабак белгилүү бир тема боюнча окуучулардын билим, билгичтик, көндүмдөрүн текшерүүгө арналып, ар түрдүү формалар менен өткөрүлөт. Мындай сабакты өткөрүүнүн алда канча алгылыктуу методу болуп топтук формасы эсептелет. Топтогу колдонулган электрондук материалдар (тестер, суроолор, тапшырмалар ж.б.) алдын-ала даярдалышы керек.

***Чыгармачылык-сабак.*** Чыгармачылык сабак өтүлгөн темаларды же чоң-чоң бөлүмдөрдү кайталап, жалпылаштырууда окуучулардын чыгармачылыгын өстүрүү, берилген тапшырманы аткаруу, талкууга катышу жана башка деңгээлдерин текшерүүдө өткөрүлөт. Сабакты өткөрүүнүн мындай формасы ар түрдүү, бирок алда канча алгылыктуу түрү болуп топтук формасы эсептелет. Бул сабакта да колдонулган электрондук материалдар (тестер, суроолор, тапшырмалар ж.б.) алдын-ала даярдалышы шарт.

***Акылга чабуул-сабак.*** Бул сабак негизинен чоң теманы же бөлүмдү кайталап, темадагы негизги проблеманы чечүүнүн жолун издөө үчүн өткөрүлөт. Мындай сабактын негизги милдети болуп – окуучулардын билим, билгичтиктерин демонстрациялоо эмес, ээ болгон компетенцияларды проблеманы чечүү үчүн колдонуу эсептелет. Акылга чабуул окуучулардын ой-кыялдарын, элестетүүлөрүн толук ачып берүүнү талап кылат. Акылга чабуул сабагында колдонулган электрондук материалдар окуучулар өз алдынча ИКТнын жардамы менен даярдалышы зарыл.

Ал эми заманбап сабак жана ага коюлган талаптар тууралуу айта турган болсок, алар төмөнкүдөй аткарылууга тийиш.

Заманбап сабакка коюлган дидактикалык талаптар – билим берүү маселесинин бүтүндүгүн, алардын өнүктүрүү жана тарбия берүү маселелери менен байланышын так формулировкалайт.

**I. Сабакка коюлган дидактикалык талап**

1. билим берүүнүн милдетин жана анын толук элементтерин, тарбия берүү, өнүктүрүү милдеттери менен болгон байланышын так формулировкалоо;
2. окуучуларды даярдоонун деңгээлин эске алуу менен окуу программасына жана сабактын максатына коюлган талаптарга ылайык сабактын оптималдуу максатын аныктоо;
3. сабакта же билим берүүнүн башка этаптарында окуучулардын билим, билгичтиктерин калыптандырууда илимий билимдерди өздөштүрүү деңгээлин прогноздоо;
4. сабактын ар бир этабында окуучулардын коллективдик, ошондой эле максималдуу өз алдынчалуулуктарын активдештирип, кызыктырып жана аларды контролдоо үчүн сабактагы алда канча алгылыктуу методдорду, ыкмаларды жана окутуунун каражаттарын тандоо;
5. сабакта бардык дидактикалык принциптерди ишке ашыруу;
6. билим алууда окуучуларга бардык шарттарды түзүп берүү керек.

**II. Сабакка коюлган психологиялык талап**

Сабактын психологиялык талабында:

1. конкреттүү окуу предметин жана конкреттүү сабакты окуп үйрөнүүнүн чегиндеги окуучунун өнүгүүсүн долбоорлоо;
2. сабактагы теманы окуп үйрөнүүгө жана жасалган иштердин күтүлүүчү натыйжасына карата максаттуу психологиялык шарттарын аныктоо;
3. окуучулардын өнүгүүсүн камсыз кылуучу психологиялык-педагогикалык каражаттарды колдонуунун тигил же бул методикалык ыкмаларын кароо эске алынышы керек.

**III. Сабакка коюлган гигиеналык талап**

1. температуралык режимдин сакталышы;
2. абанын физикалык-химиялык абалы (желдетип туруу зарылчылыгы);
3. жарыктандыруу, жашылдандыруу;
4. коопсуздук эрежелери;
5. ишмердүүлүктөрдүн алмашып турушу (лабораториялык, практикалык, графикалык, угуу, физиологиялык кыймыл ж.б.);
6. физкультминутанын өз убагында жана сапаттуу өтүп турушу;
7. окуучунун иш ордунда отуруу абалынын туура сакталышы;
8. мектептеги мебелдердин окуучулардын боюна туура келиши эске алынышы керек.

**IV. Сабакты өтүүнүн техникасына коюлган талап**

1. сабак окуучуларды окууга, тарбияланууга багыттаган, кызыгууну жараткан, эмоционалдык түрдө өтүлүүгө;
2. сабактын темпи жана ритми мугалим менен окуучунун натыйжалуу иш аракеттеринин жыйынтыгына жеткирүүсүнө;
3. мугалим менен окуучунун өз ара мамилелеринде толугу менен пегагогикалык такт жана педагогикалык оптималдуулук сакталууга;
4. активдүү чыгармачылык иштерде бири-бирине жардамдашуу, ийгилик каалоо атмосферасы коштолуп турууга;
5. мүмкүнчүлүккө жараша окуучулардын окуу ишмердүүлүктөрүндө окутуунун ар түрдүү методдорун, ыкмаларын колдонуп турууга;
6. мектептин бирдиктүү орфографиялык абалынын сакталышы камсыз кылынууга;
7. сабакта колдонулган электрондук материалдар окуучунун компетенциясын калыптандырууга;
8. колдонулган информациялык-коммуникациялык технологиялар сабакта оптималдуу пайдаланылууга;
9. сабакта колдонулган Интернет булактарынан алынган ар түрдүү электрондук материалдардын мазмуну талданып берилүүгө, ж.б. багытталууга тийиш.

Демек, сабак – бул окуу-тарбия процессин уюштуруунун негизги формасы болгодуктан окуу процессинин натыйжасынын сапаты сабакты уюштуруу деңгээлинен көз каранды. Ошондуктан сабакты талдоо дидактиканын негизги маселелеринин бири.

Жыйынтыктап айтканда, электрондук окутуу – бул билим берүүдөгү утурумдук кызыктыруучу иш же саркечтик эмес. Бул келечекте билим берүүнүн алгылыктуулугун арттырууга негиз болуп берүүчү окутуунун бир түрү. Жогорудагы саналып өткөн бир катар талаптар

**ПРАКТИКАЛЫК БӨЛҮМ**

***Окутуунун заманбап интерактивдүү методдору***

**Компетенттүүлүккө негизделген жана информациялык-коммуникациялык технологияны колдонууга багытталган методдор**

Мындаокутуу методдорунун классификациялары берилип, сабактын максатына жетүү үчүн бир нече колдонулган методдордун тандалмалары толугу менен ачылып берилет, ссылкалар жана колдонууга мисалдар тиркелет.

**Жаңы материалдарды окуп-үйрөнүп жана аларды бекемдөөгө багытталган методдор**

**Кичи тайпаларда иштөө**

# Максаты: Кичи тайпаларда иштөө окуучуларда калыптанган негизги көндүмдөр менен личносттор аралык кызматташуу, баарлашуу мүмкүнчүлүгүнө ээ. Мындан сырткары, бул сабактар окуучуларда кездешкен ар кандай көз караштарды жөнгө салууга жардам берет.

**Окутуп-үйрөтүүчү оюндар**

**Максаты:**

* кабыл алууларын, критериялык ой жүгүртүүлөрүн өстүрүү;
* өзүнүн мамилесин, оюн, баасын так, ачык билдирүүгө көнүктүрүү;
* өзүн-өзү алып жүрүүнүн башка түрлөрүн колдонууну практикада маселени чече билүү көндүмдөрүн колдонууну өнүктүрүү;
* башка адамдарга карата сезимдерин тарбиялоо.

**Ролдук оюндар**:

Катышуучулар башка адамдар бул ролду кандай «аткарышат» деген кызыгуу менен сезип, ойлоп анан аракет кылышат, же белгилүү бир абалдан, кырдаалдан «ролду ойноп» чыгып кетишет. Мында мугалим компьютердин мүмкүнчүлүктөрүн колдонуу менен «Фонддук биржа» темасын алгылыктуу уюштурса болот.

**Ар бири ар бирин окутат**

«Ар бири ар бирин окутат» методу жаңы темага киришүүдө же өтүлгөн материалды бышыктоо үчүн жыйынтыктоо сабагында колдонулат.

|  |
| --- |
| **Максаты:** Бул метод окуучуларга окуу процессинде активдүү катышууга жана классташы менен өзүнүн тажрыйбасын бөлүшүүгө мүмкүнчүлүк берет. Бул методу колдонуу менен окуучу алдыда кандай материал өздөштүрүлүүгө тийиш экендигин билет, ага карата суроолорду, кызыгууларды жаратат. |

**Мозаика**

**Максаты:** Бул методдо окуучулар бири-бирин окутушат. Бири-бирин окутуу – бул предмет боюнча маалыматты жеткирүүнүн эффективдүү ыкмасы, андан сырткары, бири-бирине суроолорду берүү аркылуу, түшүндүрүү же маектешүү аркылуу оорураак материалды жеткирип, ал гана эмес практикада да колдоно алышат.

**Инсерт**

**Максаты болуп** окуучулар жеке өздөрүнүн материалды өздөштүрүүдөгү китеп окууда, сабакта, маектешүүдө, маалымат алмашууда, сабактагы интерактивдүү методдордо, ж.б. алган билимдерин атайын түрдө түзүлгөн таблицага белгилеп туруу болуп эсептелет.

**Б/БК/БИ (билем, билгим келет, билдим)**

**Максаты.** Метод окуучулардын изилдөө көндүмдөрүн өнүктүрүп, таанып билүү жөндөмдүүлүктөрүн арттырып, аларды рационалдуу уюштурууга багытталган.

**Синквейн**

**Максаты.** Окуучулардын түшүнүктөрүнүн кеңдигин, чыгармачылык мүмкүнчүлүктөрүн баалоочу метод.

**Венндин диаграммасы**

**Максаты**. Диаграмма эки же андан ашык аспектилерди караган, түрдүү же жалпылоочу маанилерге анализ жана синтез жүргүзөт.

**Класстер**

**Максаты.** Ой жүгүртүүнүн ар түрдүү формаларын өнүктүрүү. Бул метод биздин мээбиздин иштөө функциялары менен тыгыз байланышта. Класстерге бөлүштүрүү теманын башталыш бөлүгүндө да жана теманы кайталап, материалды бекемдөө бөлүгүндө да колдонулат.

**Татаал маселелерди талкуулап, проблемаларды чечүүгө багытталган методдор**

**Позицияңды алмаштыр (ойлордун шкаласы)**

**Максаты:** Аталган метод өтүлүүчү темага карата алгачкы көнүгүү десек болот. Анткени окуучулардын темага карата көз караштары мааниге ээ болуп, практикада алардын маектешүү көндүмдөрүн калыптандырууга негизделген. Муну сабактын акырында да колдонууга болот, себеби бул жерден ким кандай маалыматка ээ болгондугу билинип, деңгээлдерди баалоого чоң жардам берет.

**Дискуссия**

**Максаты:** проблеманы чечип, чечим кабыл алаарда окуучулар логикалык ой жүгүртүшөт. Бул - окуучулардын чыгармачылыгынын башталыш көнүгүүлөрүн, проблемага терең ой жүгүртүүлөрүн, тез убакыттын ичинде катышуучулардын ортосундагы байланышын бекемдөөгө жардам берет.

**Ар түрдүү проблемаларды чечүүгө багытталган методдор**

**Тармактуу чечим**

**Максаты**. Метод окуучуларга татаал маселени ар тараптуу карап «аралаштырып», карама-каршы пикирлерди чечүүнүн механизмин ойлоп табууларына көнүктүрүү болуп эсептелет.

**Акылга чабуул**

**Максаты:** Проблемалардын же окуялардын айланасында окуучулардын эркин, ачык пикирлерин билдирүүгө көмөк көрсөтөт. Окуучулардын чыгармачылыгын, ой жүгүртүү, элестетүүлөрүн өстүрөт.

**Класстер**

|  |  |  |
| --- | --- | --- |
| **Философиясы**  Өтүлгөн материалдарды кайрадан кайталоого, концентрациялоого көңүл буруу | **Колдонулуусу**   * теориялык жана практикалык билимдерди калыптандыруу үчүн; * өтүлгөн материалды жалпылоо үчүн; * билимдерди жана көндүмдөрдү калыптандыруу үчүн; * өз алдынча ой жүгүртүүлөрүн жана ишке болгон чыгармачылыгын калыптандыруу; * топто, жупташып иштөөдө же тайпаларда иштөө көндүмдөрүн калыптандыруу. | **Милдети**   * окуучулардын окуп үйрөнүү көндүмдөрүн өнүктүрүү; * көндүмдөрүнүн алгылыктуу пайдаланылуусу үчүн өз алдынча ой жүгүртүүсүн адатка айландыруу; * атайын терминдерди туура пайдалануу; * окуучуларга ой жүгүртүүнүн ыкмаларын (көндүмдөрүн, эвристикаларын, методдорун, стратегияларын, тактикаларын) үйрөтүү. |

**Синквейн**

|  |  |  |
| --- | --- | --- |
| **Философиясы**  Өтүлгөн материалдарды мазмуну боюнча туура колдонуу. Ойлонуу жөндөмдүүлүктөрүн, сөз байлыгын байытуу, речти өстүрүү. | **Колдонуулуусу**   * классификация боюнча так бөлүштүрө алуу; * тигил же бул материалдан алынган билимдерди туура баалай алуу; * маалыматты логикалык же башка бөлүктөргө бөлө алуу. | **Милдети**   * окуучулардын окуудагы көндүмдөрүн өнүктүрүү; * өз алдынча ой жүгүртүүлөрүнүн алгылыктуулугун арттыруу; * атайын колдонулуучу терминологияларды туура пайдалануу; * окуучуларга ой жүгүртүүнүн ыкмаларын (көндүмдөрүн, эвристикаларын, методдорун, стратегияларын, тактикаларын) окутуу |

**Инсерт**

|  |  |  |
| --- | --- | --- |
| **Философиясы** | **Колдонуулуусу** | **Милдети** |
| Өтүлгөн материалдарды мазмуну боюнча туура колдонуу. Ойлонуу жөндөмдүүлүктөрүн, сөз байлыгын байытуу, речти өстүрүү, активдештирүү. Психологиялык карама-каршылыктарды, ыңгайсыздыктарды жоюу. | * окуучулар качан малыматты оозеки жооп берүүгө даяр болгондо; * окуучулар качан практикалык тапшырмаларды аткарууга даяр болгондо; * окуучулар өтүлүүчү темадагы проблеманы чечүүгө даяр болгондо; * тексттик материалдар менен иштөөгө даяр болгондо ж.б. | * эсибизде сакталган же сырттан келген маалыматты иштеп чыгуу; * маалыматтагы эң негизгисин бөлүп алуу; * окуучулардын терминдерди пайдалануудагы сөз байлыгын профессионалдык жактан байытуу. * ой жүгүртүүлөрүн өнүктүрүү, жакшыртуу, иштеп чыгуу. |

**Венндин диаграммасы**

|  |  |  |
| --- | --- | --- |
| **Философиясы** | **Колдонуулуусу** | **Милдети** |
| Мурдагы өтүлгөн материалдын мазмунуна жараша колдонуу. Ойлонуу жөндөмдүүлүктөрүн, сөз байлыгын байытуу, речти өстүрүү, активдештирүү. Психологиялык карама-каршылыктарды, ыңгайсыздыктарды жоюу. | * жалпы же жекече бөлүгүн бөлүп алуу; * салыштыруу менен жалпылоону айкалыштыруу; * оозеки маалыматты өздөштүрүүгө окуучулардын даяр болгондо; * окуучулар качан практикалык тапшырмаларды аткарууга даяр болгондо; * окуучулар өтүлүүчү темадагы проблеманы чечүүгө даяр болгондо; * тексттик материалдар менен иштөөгө даяр болгондо ж.б. | * эсибизде сакталган же сырттан келген маалыматты иштеп чыгуу; * маалыматтын эң негизгисин бөлүп алуу; * окуучулардын терминдерди пайдалануудагы сөз байлыгын профессионалдык жактан байытуу. * ой жүгүртүүлөрүн өнүктүрүү, жакшыртуу, иштеп чыгуу. |

**Окутуунун заманбап технологиялары**

**Информациялык-коммуникациялык технология.** Билим берүүнү жаңылоодогу бул технологияны колдонуунун негизги максаты – окутуунун сапатын жакшыртуу, инсандын маалыматтык чөйрөдөгү заманбап технологиянын мүмкүнчүлүктөрүн пайдалануу жана натыйжасын тажрыйбалоодогу туруктуу өнүгүүсүн калыптандыруу,

**Электрондук окутуу технологиясы**. Максаты – жаңы материалдын алыгылыктуулугун арттыруу үчүн аларды электрондук коштоо жана окуучулардын өз алдынчалуулугун калыптандыруу, о.э. ыңгайлуу болуусу үчүн материалдардын электрондук варианттарын кошо берүү.

**Программалап окутуу технологиясы.** Бул технологиянын мааниси окуучуларды тартипке, ирээттүүлүккө жана материалдарды ырааттуу окууга үйрөтүү болуп саналат.

**Критикалык ой жүгүртүүсүн өнүктүрүү технологиясы**. Киритакалык ой жүгүртүү деген эмне? Критикалык ой жүгүртүү – бул ой жүгүртүүнүн ар кандай түрлөрүндө ага сын көз менен кароо, далили жок ишенүүдөн четтөө, туура чечим чыгарууга көнүү жана ага жаңы идеяларды кошуу болуп эсептелет. Критикалык ой жүгүртүү – окуучунун өзү чыгарган чечимге өзү жоопкерчилик кылуусу.

**Долбоордук технология**. Технологиянын максаты – окуучунун алган билиминин практикада колдонулушун долбоордук иш аркылуу ишке ашыруу.

**Окутууну өнүктүрүү технологиясы.** Максат - окуучунун өз алдынчалуулугун жана изденүүчүлүгүн арттыруу.

**Ден соолукту сактоо технологиясы**. Мектептеги окуу убагында окуучу зарыл болгон билимдерди алуу үчүн ден соолуктун чың болушу жана аны сактоо керектиги боюнча маалыматка ээ кылуучу технология. Ошондой эле, алган билимин коомдук турмушта колдоно ала турган көндүмдөгө ээ кылуу болуп санат.

**Проблемалык окутуу технологиясы**. Окуучулардын чыгармачылык ой жүгүртүүсүн, эрудициясын, кызыкчылыгын, активдүүлүгүн, таанып-билүү жөндөмүн арттыруу жана жаңы билим, билгичтиктерге калыптандыруу үчүн мугалимдин жетекчилиги астында изилдөө ишмердүүлүгү жүргүзүлүүчү технология.

**Оюн технологиясы**. Бул – шарттуу кырдаалдарда өзүн-өзү таанытуучу ишмердүүлүктүн түрү. Оюнда жеңүү жана жеңилүү абалдар болот.

**Модулдук технология**. Модулдук технология традициялык окутуунун алтернативасы катары кабыл алынат. Эл аралык мааниде «модуль» - бул функционалдуу байланыш деп түшүндүрүлөт. Модулдук окутуунун мааниси окуучу окуу-таануу ишмердүүлүгүн эч кимдин жардамысыз өз алдынча жүргүзөт.

**Чеберчиликти өнүктүрүү технологиясы**. Бул технологияда мугалим окуучуга ал өзүнүн жаратмандыгын көрсөтүп бере ала тургандай шарт түзүп берет. Мында негизинен мугалим окуучуга жаңы тапшырмаларды гана берип, окуучу болсо өзүнүн чеберчилигин жекече же топтордо иштөө менен көрсөтүп берген абал чагылдырылат. Бул өз кезегинде окуучуларды өз алдынча максатка жетүүгө, өзүнүн интеллектисин көрсөтүп өнүктүрүүгө, мүмкүнчүлүктөрдү көрсөтө билүүгө көнүктүрөт.

**Кейс–технология**. Кейс-технологияда белгилүү бир проблеманы изилдөөдө тигил же бул проблемалар гана изилденбестен, ал боюнча билимдердин бардык комплекси бир убакта колдонулушу ативдештирилет, реалдуу кырдаалдар анализденет.

**Технология интеграцияланган окутуу**. Айкалыштырып окутуу технологиясы окуучулардын потенциалын жогорулатып, таанып-билүү жөндөмдүүлүгүн арттырууга, логикасын өнүктүрүүгө, ой-жүгүртүүсүн калыптандырууга, коммуникативдик жөндөмдүүлүгүн күчөтүүгө түрткү берет.

**Педагогикалык кызматташтыкта** окуучу менен мугалимдин өз ара мамилеси тыгыз байланышта болот. Окуучу мугалимдин жардамчысы б.а. мугалим насаатчынын кызматын аткарат.

**Топтук технология** окуучулардын коммуникативдик байланыштарын калыптандырат. Мында топ менен бирге иштеше билүү, өз оюн айта билүү, демилге көтөрө билүү, өзүнүн оюн коргой билүү ж.у.с. иш аракеттер жүрөт.

**Педагогикалык технологияларды пайдаланып, өздөштүрүүнүн деңгээлдери**

|  |  |  |
| --- | --- | --- |
| **Өздөштүрүү деңгээли** | **Теорияда** | **Практикада** |
| **Оптималдуу** | - Ар түрдүү ПТлардын илимий негизин билишет, алардын окуу процессиндеги колдонулушунун эффективдүүлүгүнө объективдүү (өзүн өзү баалоодо) баал бере алышат. | - Педагогикалык окуу процессинде ПТларды максаттуу колдонуп, өзүнүн жеке практикалык ишмердүүлүгүндө ар түрдүү ПТларды пайдалануунун байланыштарын билет; |
| **Өнүктүрүүчү** | - Ар түрдүү ПТ боюнча маалыматка ээ;  - Технологиялык байланыштардын маани-маңызын аргументтүү айтып бере алат;  - окуу процессинде колдонулуп жаткан технологиянын эффективдүүлүгүн анализдөөгө активдүү катышат. | - окутуунун технологиясын колдонууунун алгоритмин түзө алат;  - коюлган максатка ылайык технологиялык байланыштарды түзө алат;  - педагогикалык ыкмалардын жана методдордун байланышын түзө алат;  - |
| **Элементардык** | - ПТ боюнча жалпы эмпирикалык түшүнүгү бар;  - сабактын алкагында тигил же бул технологияны колдонгону менен сабактын максатына жеткирүүдөгү байланышын айтып бере албайт;  - ПТ боюнча талкууларга катышуудагы активдүүлүк пас. | - ПТ элементтерин интуитивдүү, эпизоддук, системалуу эмес түзө алат;  - өзүнүн ишмердүүлүгүндө колдонулуп жаткан технологиялар бирдей типтүү;  - окутуунун технологияларын колдонуу байланыштарын түзүүдө каталарды кетирет. |

**Окутуунун заманбап технологияларынын эффективдүүлүгүн баалоо**

Окутуунун заманбап технологияларынын эффективдүүлүгүн баалоо мугалимдер арасында, студенттер арасында жана окуучулардын өзүнөн анкета, суроо-жооп, тест ж.б. баалоо каражаттарынын негизинде билүүгө болот.

**ОКУУ ПРОЦЕССИН БААЛОО**

**Окуучулардын жетишкендиктерин баалоонун критерийлери**

Баалоо системасы – бул окуучулардын окутуунун жетишкендиктерин диагноздоону, проблемаларын өлчөөнү, кайтарым байланышты ишке ашырууну, коомдогу билим берүүнүн жетишкендиктерин, проблемаларын анын абалын окуучуларга, ата-энелерге, мамлекеттик жана коомдук структураларга жеткирүүнүн негизги каражаты.

Окуучулардын билимин текшерүүнү, байкоону жана эсепке алууну туура уюштуруу окутуунун сапатын жогорулатууга өбөлгө түзөт. Алган билимдин сапаты окуучулардын андан ары кызыгып окуусун улантуу үчүн коюлуп жаткан баалардын объективдүүлүгүнөн көз каранды болот.

Класстагы баалоонун объектиси болуп окуучулардын билим алуудагы жеке жетишкендиктери жана улам алдыга өсүүсү саналат.

Окуучулардын билим алуудагы жетишкендиктерин жана улам алдыга өсүүсүн өлчөөнүн үч түрү колдонулат: *диагностикалык, формативдик жана суммативдик.*

**Диагностикалык баалоо.**

Окуучулардын улам алдыга өсүшүн баалоо үчүн мугалим окуу жылынын ичинде окуучулардын компетентүүлүктөрүнүн баштапкы калыптануусу менен аягынды жетишкен жыйынтыктарын салыштыруу иштерин жүргүзөт. Диагностикалык баалоонун жыйынтыктары окуучулар тарабынан аткарылган жумуштарды каттоо аркылуу ишке ашырылат. Мындай жумуш өз убагында мугалимге оптималдуу окуу тапшырмалары аркылуу өзгөртүлүп толукталган окуу милдеттерин коюуга, окуучуга жаны толукталган мазмундагы тапшырмаларды алууга шарттарды түзөт.

**Формативдик баалоо.**

Формативдик баалоонун максаты – окуучуларга берилген окуу материалдарынын өздөштүрүлүшүнүн, жеке артыкчылыктарынын жана алынган жыйынтыктардын денгээлдерин аныктоо болуп саналат. Мугалим формативдик баалоону окутуудагы планга өз убагындагы толуктоолорду, түзөтүүлөрдү киргизүүдө колдонсо окуучулар - өздөрү аткарып жаткан окуу тапшырмаларынын аткарылыштарынын сапаттуулугун жогорулатууну колдонушат. Мында эң негизгиси – окуучулардын жөндөмдүүлүктөрүнүн деңгээлдери бааланбастан окуучулар тарабынан аткарылган окуу тапшырмаларынын аткарылыш денгээлдери бааланат.

Окуу процессинин жүрүшүндөгү окутуунун жыйынтыктарын баалоодо (окуу жумуштарынын аткарылыш темпи, темаларды өздөштүрүү ыкмалары ж.б.) окуучулардын жетишкендиктерине жана улам алдыга өсүшүнө көңүл бурулат. Окуучулардын билим деңгээлдеринин өсүшү билим берүү аймагында белгиленип коюлган максатка ылайык аныкталат. Класстык журналдагы белгилөөлөр мугалим тарабынан окуучулардын жеке жетишүүсүндөгү жылыштарды каттоодо колдонулат.

**Суммативдик баалоо.**

Суммативдик баалоо - окутуунун ар бир баскычы үчүн пландаштырылган натыйжаларга окуучунун жетишүү даражасын аныктоо үчүн жардам берет жана учурдагы, аралык жана жыйынтыктоочу баа берүүдөн келип чыгат.

**Учурдагы баалоо** ар бир сабактын аягында жалпы класстын окуу материалын өздөштүрүү деңгээлин аныктоо максатында аткарылат.

**Аралык баалоо** ар бир теманы өздөштүрүүнүн жыйынтыктары боюнча жүргүзүлөт (окуу модулу).

**Жыйынтыктоочу баалоо** жарым жылдыктын, окуу жылынын жыйынтыктары боюнча, ошондой эле предметти окутуу аяктаганда жыйынтыктоочу аттестация формасында ишке ашырылат.

Билим деңгээлине коюлуучу негизги талаптар:

* Учурдагы баалоого мурунку сабакта өтүлгөн темалардын текшерилиши кирет;
* Тематикалык баалоого керектүү ченемдик документтерде аныкталган билимдердин текшерилиши кирет.
* Жыйынтыктоочу баалоо окуучулардын бир баскычтан экинчи баскычка өтүүсүндө ишке ашырылып, андан ары билимин улантуу үчүн керектүү билимдердин минимунунун болушун талап кылат.

Көп учурларда мугалимдер бааны көнүлүнө жакпаган окуучуларды тарбиялоо максатында колдонушат. Мындай мамиле туура эмес. Текшерүү жана баалоо иш-аракеттери окуучулардын билимди өздөштүрүү деңгээлдерин аныктоо максатында гана аткарылышы керек. Окуу материалы төмөнкү деңгээлде өздөштүрүлгөн абалда сабакты өтүү деңгээлин карап чыгуу, окутуунун формаларын жана окутуу стилин өзгөртүү боюнча ой жүгүртүү зарыл. Материалды окутуунун баштапкы этабында эле окуучулар кандай натыйжага келе тургандарын билиши керек.

Окуучулар менен мугалимдин ишмердүүлүгү так жана туура уюштурулган учурда гана, башкача айтканда окуу процессинин ар бир катышуучусу өз эмгегинин натыйжаларын аң сезимдүү түрдө аныктаганда, өзүн-өзү контролдой билгенде гана баанын тарбиялоочу жана окутуучу ролу маанилүү өлчөмдө жогорулайт. Мында мугалим эмгектин уюштурулушун жакшыртуу үчүн керек болгон чараларды көрөт, ал эми окуучу жеке билиминин деңгээлине критикалык көз караш менен мамиле жасап, өзүн-өзү окутуунун индивидуалдык траекториясын иштеп чыгат.

Теориялык билимдерди текшерүүнүн салттуу ыкмаларына оозеки суроолорду берүү, жазуу жүзүндө текшерүү иштери жана тестирлөөнү киргизүүгө болот. Практикалык көндүмдөрдү текшерүү үчүн практикалык иштерди аткартуу керек. Текшерүүнүн салттуу эмес ыкмалары катары дил баян жана жат жазуу иштерин эсептөөгө болот. Жыйынтыктоочу баалоо үчүн окуучулардын теориялык билимдери да, ар түрдүү программалык продуктулар менен иштей билүүсүнүн прикладдык көндүмдөрү да чагылдырыла турган долбоорлорду колдонуу абзел.

Оозеки суроолорду берүү – ар бир сабакта жүргүзүлүшү керек. Мында окуучулардын билимин текшерүү милдеттүү иш-аракет болуп саналбайт. Мугалимдин ишмердүүлүгүнүн негизги шарты катары, окуу материалын өздөштүрүүдөгү көйгөйлүү жерлерди аныктоо жана окуучулардын көңүлүн татаал түшүнүктөргө, кубулуштарга жана процесстерге буруу болуп саналат.

*Практикалык иштер лабораториялык иштерден эмнеси менен айырмаланат?* *Лабораториялык иш* программалык каражаттар менен иштөөнүн белгилүү көндүмдөрүн тереңдетүү максатында аткарылат. Мында окуучу тапшырмадагы алгоритмикалык тапшырмалардан сырткары, мугалимден керектүү кеңештерди ала алат. *Практикалык иш* эмне кылуу керектиги жөнүндө эч кандай тапшырма жана кеңеш берилбестен, маселенин шартын түшүндүрүүнү камтыйт. Башкача айтканда, окуучунун билимди өздөштүрүүсүн текшерүүнүн формасы катары каралат. Белгилей кетчү нерсе, практикалык иш бир гана компьютердеги тапшырма менен байланышпастан, схема, таблица түзүү, программа жазуу сыяктуу ж.б. иш-аракеттерди да камтышы мүмкүн.

Баалоо жана текшерүүнүн бир формасы болгон *тестирлөөгө*  басым жасап кенен токтололу. Туура жана так түзүлгөн тесттер – бир гана билимди текшерүү жана баалоонун жолу эмес, өтүлгөн материалды кайталоонун жана аны бекемдөөнүн жолу катары да эсептелет. Жыйынтыктоочу баалоо үчүн тесттерди колдонуу үчүн окуу жылынын ичинде окуучуларды дайыма тестирлөөдөн өткөрүп туруу зарыл. Ишмердүүлүктүн жыйынтыктоочу натыйжаларын сүрөттөө катары тесттерди колдонуу - окутуунун натыйжалуу каражаты болуп саналат.

*Бул ыкманын эффективдүүлүгү эмнеде?*

Теманы өтүүнүн башында эле тесттерди алганда, окуучулар жакшы натыйжа алууга багытталышат. Башка предметтерде ар бир сабакта дидактикалык материалдарды таратуу кыйын болсо, информатика сабагында керектүү техникалык каражат катары компьютерди колдонуу мүмкүнчүлүгү бар. Компьютерге керектүү тесттер мурунтан киргизилип, окуучулар оңой эле өздөрүн текшере алышат.

Беш суроодон турган тесттерди ар бир материалды (сабакты) өздөштүргөндөн кийин колдонууга болот. 10-15 суроодон турган тесттер чейректик текшерүү иштери, ал эми 20-30 суроодон түзүлгөн тесттер жыйынтыктоочу баалоо үчүн колдонулат.

Жогорудагылардан башка, Информатика предмети боюнча баалоо системасы төмөнкү иш-аракеттер менен берилет:

**Башталгыч иштер** (сентябрдын башы) окутууну улантуу жана кемчиликтерди түзөтүү үчүн коррекциялык иштерди пландоо максатында окуучулардын реалдуу билим деңгээли менен актуалдуу деңгээлинин ортосундагы айырмачылыкты аныктоого мүмкүнчүлүк берет. Мугалим башталгыч иштердин натыйжаларын журналга жана окуучунун күндөлүгүнө 5 баллдык шкала боюнча коёт, ошондой эле билимдерди, көндүмдөрдү жана билгичтиктерди көзөмөлдөө таблицасына проценттик катышта белгилейт.

* **Тесттик тапшырмалар** окуу маселесин чыгаруу үчүн керек болгон иш-аракеттин операциялык түзүлүшү боюнча окуучунун өздөштүргөн билимин текшерүүгө багытталган тапшырмаларды камтыйт. Бул иштин натыйжалары журналга жана окуучунун күндөлүгүнө 5 баллдык шкала боюнча коюлат.
* **Текшерүү иши** окуучулардын предметтик маданий ыкмаларды/каражаттарды өздөштүрүү деңгээлдерин аныктоого багытталып, теманын жыйынтыгы боюнча 5 баллдык шкала боюнча бааланат.
* **Аралык жана жыйынтыктоочу текшерүү иши** (декабрь, апрель айларынын аягы) окуу чейректеги негизги темаларды камтыйт. Тапшырмалар окуучулардын билимин текшерүүгө жеке гана багытталбастан, окутуунун өнүктүрүүчү таасирин аныктоого да багытталат. Текшерүү иши бир нече этапта жүргүзүлүшү мүмкүн. Текшерүүнүн натыйжалары журналга жана окуучунун күндөлүгүнө 5 баллдык шкала боюнча коюлат, ошондой эле билимдерди, көндүмдөрдү жана билгичтиктерди көзөмөлдөө таблицасында проценттик катышта белгиленет.

**Баа коюунун критерийлери**

***«5» деген баа окуучуга төмөнкү учурларда коюлат:***

- өтүлгөн материалды катасыз айтып же жазып берсе;

- билим, билгичтик жана практикалык көндүмдөрдүн бардык көлөмүн программага ылайык өздөштүргөн болсо;

- материалды жазуу түрүндө же оозеки формада аң сезимдүү айтып бере алат, тексттеги негизги жоболорду бөлүп көрсөтө алат, өзгөртүлүп берилген суроолорго оңой жооп берсе;

- бүтүндөй материалды так жана толугу менен айтып берет, жазуу иштерин катасыз аткара алса;

- алган билимдерин практикада эркин колдоно алса.

***«4» деген баа окуучуга төмөнкү учурларда коюлат:***

- программалык материалдын билимдерин өздөштүрсө;

- материалды аң сезимдүү түрдө айтып берип, бирок анын маанилүү жактарын дайыма ажыратып айта албаса;

- билимдерин практикада колдоно алат, бирок өзгөртүлүп берилген суроолорго оңой жооп бере албаса;

- оозеки жана жазуу формасындагы тапшырмаларга берилген жоопторунда каталар болушу мүмкүн, мугалим эскерткен кемчиликтерди оңой оңдой алса.

***«3» деген баа окуучуга төмөнкү учурларда коюлат:***

- программалык материалдын билимдерин өздөштүрөт, бирок өз алдынча айтып берүүдө кыйналат жана мугалим тарабынан тактап-толуктай турган суроолордун берилишин талап кылса;

- оозеки суроолорго жооп берүүнү каалайт;

- өзгөртүлүп берилген суроолорго жооп берүүдө кыйналса;

- оозеки жана жазуу формасындагы тапшырмаларга берилген жоопторунда каталар болсо.

***«2» деген баа окуучуга төмөнкү учурларда коюлат:***

- материал туурасында башка түшүнүккө ээ болсо;

- оозеки жана жазуу формасындагы тапшырмаларга берилген жоопторунда орой каталар болсо.

Оозеки жоопторду баалоонун критерийлери

***«5» деген баа окуучуга төмөнкү учурларда коюлат:***

- өздөштүрүлгөн теориянын негизинде толук жана туура жооп берсе;

- материалды белгилүү логикалык ырааттуулук менен адабий тилде айтып берет: жооп өз алдынча берсе.

***«4» деген баа окуучуга төмөнкү учурларда коюлат:***

- өздөштүрүлгөн теориянын негизинде толук жана туура жооп берсе; материалды белгилүү логикалык ырааттуулук менен адабий тилде айтып берет, бирок эки-үч майда ката кетирип, аларды мугалимдин эскертүүсү боюнча оңдосо.

***«3» деген баа окуучуга төмөнкү учурларда коюлат:***

- жооп толук берилди, бирок маанилүү ката бар, же болбосо толук эмес жооп берсе.

***«2» деген баа окуучуга төмөнкү учурларда коюлат:***

- жооп берип жатканда окуучунун өтүлгөн материалдын негизги мазмунун түшүнбөй калгандыгы аныкталганда же мугалимдин жол көрсөтүүчү суроолорунун жардамы менен оңдой албай калган маанилүү каталары бар болсо.

**Практикалык ишти баалоонун критерийлери**

***«5» деген баа окуучуга төмөнкү учурларда коюлат:***

- иш туура жана толук аткарылган; туура жыйынтык чыгарылса;

- иш план боюнча техникалык коопсуздукту сактоо менен аткарылса.

***«4» деген баа окуучуга төмөнкү учурларда коюлат:***

- жалпысынан иш туура аткарылган, эки-үч майда ката кетирилип, алар мугалимдин эскертүүсү боюнча оңдолсо.

***«3» деген баа окуучуга төмөнкү учурларда коюлат:***

- иш жарым-жартылай туура аткарылган же болбосо маанилүү ката кетирилсе.

***«2» деген баа окуучуга төмөнкү учурларда коюлат:***

- ишти аткаруу учурунда эки (жана көп) маанилүү ката кетирилген жана бул каталарды окуучу мугалимдин эскертүүсү менен оңдой алган эмес.

**Тесттерди баалоонун критерийлери**

***“3” деген баа*** туура жооптор жалпы суроолордун 60% -74% түзсө;

***“4” деген баа*** туура жооптор жалпы суроолордун 75% - 90% түзсө;

***“5” деген баа*** окуучу тестти ийгиликтүү аткарып, туура жооптор жалпы суроолордун 90% ашыгын түзсө.

**Окуучуларды баалоонун критерийлери**

Баалоо окуучулардын билим алуусуна түрткү бериши керек жана буга ылайык, предметти окутуу процессинде ишке ашырылышы зарыл. Баалоо – **төмөнкү үч максатта жүргүзүлөт:**

* Окутууну пландоо
* Окуучулардын жетишкендиктерин / прогрессин баалоо

Отчёт (окуучуларга, ата-энелерге, башка предметтердин мугалимдерине жана мектептин жетекчилигине).

**Окуучулардын жекече жетишкендиктерин баалоо системасынын болжолдуу модели**

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Иштин түрлөрү** | **Формалар** | **Жыйынтык баанын өлчөмү** | | | | |
| **5** | **6** | **7** | **8** | **9** |
| **1** | **Утурумдук баалоо** | |  |  |  |  |  |
| 1.1. | Мугалим аныктайт | Оозеки жооп, өз алдынча иштер, үй тапшырмалар, презентация, жазуу иштери, практикалык иштер, компьютердик тренажер, компьютердик тестирлөө, оюндар | 30% | 30% | 25% | 30% | 25% |
| **2.** | **Аралык баалоо** | |  |  |  |  |  |
| 2.1. | Жазуу иштери/ маалымат булактары менен иштөө | Реферат, кошумча материалдар, маалыматтар менен иштөө | 5% | 5% | 10% | 10% | 10% |
| 2.2. | Оозеки жооп / презентация | Билдирүү, доклад, презентация, суроо-жооп, иштиктүү-оюндар, викторина | 10% | 5% | 5% | 5% | 5% |
| 2.3. | Долбоорлор, изилдөө иштери, иштин атайын түрлөрү. | Изилдөөчү отчет, эксперименталдык/лаборатордук иштердин жыйынтыгын баяндоо, тематикалык долбоорлор, курстук иштер, практикалык иштер. | 35% | 35% | 40% | 40% | 40% |
| 2.4. | Портфолио (жетишкендиктер папкасы), галерея | Көрсөтмөлүү, жыйнактуу, чыгармачыл портфолио | 15% | 20% | 15% | 10% | 10% |
| **3.** | **Жыйынтыктоочу баалоо** | |  |  |  |  |  |
| 3.1. | Чейректик, жарым жылдык, текшерүүчү / контролдук иштер. | Компьютердик тест (жазуу), зачет (оозеки/жазуу), жыйынтыктоочу контролдук иштер, варианттар боюнча | 5% | 5% | 5% | 5% | 10% |
|  |  | Баардыгы: | 100% | 100% | 100% | 100% | 100% |

**УМКЛАРДЫ ИШТЕП ЧЫГУУ**

**Окуу китебин жана окуу-методикалык комплекстерине коюлган талаптар жана аны иштеп чыгууга карата сунуштар**

***Иштеп чыгуучулар үчүн жалпы талаптар:***

1. Коомдук өнүгүүнү, маданий-улуттук өзгөчөлүктөрдү эске алуу
2. Курактык өзгөчөлүктөрдүн, гендердик теңдиктин эске алынышы
3. Берилген материалдарды резюмелөө, түшүндүрмө берүү, максатын аныктоо
4. Билим берүү стандартынын талаптарын, окутуунун натыйжалуулугун негиз кылуу
5. Предметтин окуу планынын толук камтылышы
6. Камтыла турган материалдардын мазмунунун так аныкталышы
7. Бөлүмдөрдөгү, темалардагы материалдын көлөмү
8. Материалдын ылайыктуу тилде жазылышы
9. Материалдын мазмунунун түшүнүктүүлүгү
10. Берилген материалдарды жайгаштыруу ирээти, тексттик, иллюстрациялык, графикалык уюштуруу, таблицалык,
11. Теориялык материалдын практикалык маселелер менен коштолушу
12. Шарттуу белгилердин түшүндүрмөлөрү менен ылайыктуу колдонулушу
13. Китептин типографиялык жасалгасы (мукабалоонун түрү, өлчөмү, кагаздын түрү, көлөмү, шрифттердин туура тандалышы, түстөрдүн пайдаланылышы, заманбап жасалгалоо….)
14. Класстагы, өз алдынча жана үйгө берилген тапшырмалардын мазмундуулугу
15. Суроолордун логикалуулугу
16. Окуу китеби менен толук камсыздоо

**Иштеп чыгуу үчүн жалпы сунуштар**:

* 1. **Алгачкы кадам: *кимге, эмнеге?***
  2. **Долбоорлоо: *эмнени, кантип?***
  3. **Изилдөө: *эмнени, кандай материалдар?***
  4. **Пландоо: *эмнени?***
  5. **Жазуу: *кантип?***
  6. **Редактирлөө: *кандай болуш керек?***
  7. **Басып чыгаруу: *канчаны?***
  8. **Сапаттуу окуу китеби: *тажрыйба топтоо, баалоо?***

1. **Алгачкы кадам.** Окуу китебин түзүүдө адегенде төмөндөгү суроолорго жооп берүү керектелет:
2. *Эмне жөнүндө жазышым керек?*Бул суроонун негизги өзөгү окуу планы жана окуу программасынын түпкү мазмунунун чегине чейин майдалап окуп үйрөнүп, кимдер үчүн жазылып жатканында жатат.
3. *Окурмандар кимдер болушат?* Окуучулардын кабыл алуу жөндөмү жана жаш курагына тиешелүү.
4. *Мугалимдер үчүн колдонмону же окуучулар үчүн көнүгүүлөр жыйнагын жазуум керекпи?* Мында болсо киргизилүүчү материалдардын мугалимдер менен окуучуларга арналгандыгы же окуучулардын окуу китебин колдоно алуу көндүмдөрүн эске алуу болуп саналат.
5. *Мен эске ала турган басмакананын талаптары жана көрсөтмөлөрү кандай?* Окуу китебин жазып баштаардан мурун басмакана менен же кол жазманын чыгуусуна жооп берүүчүлөр менен сүйлөшүүлөр жүргүзүлүү керек.

**II. Долбоорлоо.** Алдыдагы максат белгилүү болгондон кийин, төмөнкү суроолорго жооп табуу керек:

* *Менин окурманым кимдер болот?* Кыскача шилтеме жазып алуу керек да жазып жатканда окурман тууралуу так, даана, максаттуу элестөөлөр, же окурмандын образы элестетилип түзүлүшү керек.

1. *Китепти окугандан кийин окурман эмнелерди билиши керек же жасай алышы керек?* Окуучулар китепти окугандан кийин жете турган (билим, билгичтик жана мамиле) мазмундук негизги окуунун натыйжалары жана максаттардын ирээти менен тизмектелиши зарыл.
2. *Окуу китебинин мазмуну кандай болушу керек?* Айтыла турган так, даана түшүндүрмөлөр - концепция, материалдар, негизги ишмердүүлүктөр, мазмундук багыттар жана шилтемелер, темалардагы негизги идеяны чагылдырган мазмун камтылышы керек.

Мындай суроолорго канчалык көбүрөөк жооп табыла турган болсо, ала турган натыйжа ошончолук сапаттуу, эффективдүү жана жогорку деңгээлде болот. Китебин иштеп чыгуучулардын көпчүлүгүнүн ишмердүүлүк багыттары кандай максатты көздөлгөнү, эмне үчүн жана кимдер үчүн деген суроолор менен чектелбей туруп эле алгачкы жумушчу вариантын жазууга шашылышат. Бул шашкандык болуп эсептелет.

**III. Изилдөө.** Бул кадамда информатика предмети боюнча аныкталган билим берүү стандартынын негизинде түзүлгөн окуу программасынын предметтик мазмунунун компетенттик мамиленин негизинде илимий жактан негизделиниши, алгачкы окуу китебинен өзгөчөлөлөнүүсү, жаңылануусу, өркүндөтүлүүсү тууралуу изилдөө иштери талап кылынат. Мындай изилдөөнүн натыйжасы окуу китебинин коомдук зарылчылыктарды, талапты канааттандырууга, жаңы идеяларды жаратууга жардам берет.

**IV. Пландоо.** Мында негизинен эки бөлүккө бөлүүгө болот:

***а.*** *Жалпы план* – жалпы идеяны структуралаштырып, бөлүмдөрдүн, параграфтардын аталыштары жана кошумча бөлүмдөрдүн тизмектелген учуру.

**б.** *Ар бир глава үчүн пландар* ***–*** бөлүмдөрдүн жана параграфтардын кошумча бөлүмдөрү ирээттелинип чыккандыгы жана ар бир өзөктүү мазмундун белгилегени (главаларды мазмуну, параграфтардын мазмуну, негизги темалары жана темачалардын пункттары, иллюстрациялар, окутуучу материалдар, иш чаралар, көнүгүүлөр жана резюме, кайталоого карата суроолор, тапшырмалар, өз алдынча иштер жана ушул сыяктуулар).

**V. Жазуу.** Демейде, публикация үчүн жазылган тексттер жана башка материалдар төмөндө көрсөтүлгөндөй эки же үч стадиядагы жазуу аркылуу өтөт:

*Биринчи вариант* ***(Д1)*** – алгачкы аракеттер, бөлүмдөрдү түзүү. Мында негизинен мугалимдердин (окуу китебин жазуучу авторлордун) предмет боюнча мазмунду берүү менен кайра кайтарылуучу кайтарым байланышты жакшыртууну камсыз кылууну көрсөтөт.

*Экинчи вариант* ***(Д2)*** – окуучунун үлгүсү катарында биринчи варианттын жакшыртылганын берет.

*Үчүнчү вариант* ***(Д3)*** – публикацияга даяр болгон акыркы варианты. Негизинен бул басмакананын көрсөтмөлөрүнө дал келген печаттык версиясы (***катуу форматтагы***) жана электрондук версиясы (***дискетага жазылган***).

**VI. Редактирлөө.** Негизинен кол жазманын акыркы варианты эки ыкма менен редактирленет:

***Мазмунун редактирлөө -*** тексттин *мазмунун* жана *стилин* акыркы коррекциялоо иштери иштеп чыгуучулар менен редактор тарабынан жүргүзүлөт.

***Тексттин өзүн рекдактирлөө*** - кол жазманынын презентациясы жана баяндап жазуунун акыркы оңдоп-түзөө ыкмаларынын (мазмундук көлөмү, материалдардын жайгашуу ирээти, логикалуулугу, шрифттин өлчөмү, тексттик, иллюстрациялык, графикалык уюштуруу, таблицалардын, схемалардын жайгашуу орду, түстөрдү пайдалануу талабынын аткарылышы, берилиштердин маркировкалары, шарттуу белгилердин түшүндүрмөлөрү менен жайгашуусу, китептин жалпы көлөмүнүн, салмагынын, формасынын аныкталышы, заманбап жасалгалоо ж.б.у.с.) колго алынышы. Авторлордун техникалык редактирлөөнүн минимумун колдонууга аракеттениши керектелет.

**VII. Басып чыгаруу*.*** Кол жазманын басмаканадагы абалы сүрөттөлүнүп, китепти бастырып чыгарууга даяр болгон учурда окуу китебинин акыркы версиясын биротоло толук карап чыгууну, акыркы корректировкалоо талабын аткаруу зарыл.

**VIII. Сапаттуу окуу китеби.** *Сапаттуу окуу китебин иштеп чыгуунун мүнөздөмөсү кандай болот?*

*Жалпы материалдарды иштеп чыгуу процесси.* Окуу китебин иштеп чыгууда эки негизги мамилеге көңүл буруу абзел: *биринчи* – жаңы материалдардын жаңы бренддин түзүлүшү; *экинчи* – окуу китебин Эл аралык басмаканадан жергиликтүү талаптарга дал келгендей кылып адаптациялоо. Окуу китебинин материалдарын бир же бир нече адистер менен иштеп чыгууда же адаптациялоодогу негизги кадамдар төмөнкүлөр болуп эсептелет:

* окуучулардын жана мугалимдердин керектөөлөрүн аныктоо үчүн керектөөлөрдүн талдоосун жүргүзүү;
* учурдагы окуу программасын талдоо;
* жаңы материалды пландоо же адаптациялоо үчүн ылайыктуу материалдарды аныктоо;
* жазылган материал боюнча анын наркы окуучулардын ата-энелеринин мүмкүнчүлүгүнө туура келгендей баада болооруна ынануу менен чечим кабыл алуу;
* материалды жазуу, адаптациялоо үчүн компетенттүү авторлорду тандоо;
* материалды жазуу, адаптациялоо үчүн авторлорго сунуштарды берүү, консультация өткөрүү, окутуу;
* авторлордун ар биринин милдеттенмелерди бөлүштүрүү;
* мектептер үчүн материалдардын пилоттук варианты;
* материалдарды оңдоп-түзөө, кайра иштеп чыгуу;
* окуу китептерин басып чыгаруу;
* окуу китептерин бөлүштүрүү;
* мектептерге мониторинг жүргүзүү, мектептерди толук камсыз кылуу;
* окуу китебинин кийинки чыгарылышы үчүн экинчи корректирлөөлөр.

*Тажрыйба алмашуу, кызматташуу.* Окуу китебинин иштелип чыгышында адистердин компетенттүүлүктөрү эске алынып, тажрыйба алмашуу, ой бөлүшүү, идея айтуу зарылчылыгы бар. Андан сырткары тажрыйбалуу адистер тарабынан ар кандай окууларды уюштуруу, тренингдерди өткөрүү, мектептеги практик мугалимдердин пикирин эске алуу керектелет. Эң негизгиси, Эл аралык тажрыйбаны, дүйнөлүк билим берүү системасынын өнүгүүсүн, улуттук өзгөчөлүктү, учурдагы билим берүүнүн абалын, окуучулардын курактык психологиялык-физиологиялык өнүгүүсүн, социалдык өнүгүүнү, андан сырткары экономикалык абалды эске алуу да зарыл.

*Маалыматтык-технологиялык өнүгүүгө карай багыт алуу*. Маалыматтык коомдогу технологиянын жетишкендиктерин, анын мүмкүнчүлүктөрүн туура пайдалануу. Маалыматтарды, ар түрдүү материалдарды автоматташтырууну максаттуу ишке ашыруу. Маалыматтык-технологиялык билим берүүнү өнүктүрүү, жакшыртуу, эффективдүүлүгүн арттыруу, колдонуу областын кеңейтүү ж.б.

Адамдын колдонуу практикасынын ар түрдүү максаттуу объектисинде *сапаттуу болуу* жана *эффективдүүлүк* талаптары коюлат. Кандайдыр бир объекттин сапаты ал кандай функцияны аткаруу даражасынан улам пайда болот. Ал эми объекттин эффективдүүлүгү анын канча убакыттын аралыгында жана кандай деңгээлде аткарылгандыгынан улам билинет.

Окуу китебинин сапаттуулугу жана анын эффективдүүлүгү мамлекеттик билим берүү стандартындагы коюлган талаптардын аткарылышын камсыз кылуудан да таасын болот.

Кыргызстандын учурдагы билим берүүсүнүн сапаты, билим берүүдөгү окуучулардын билим деңгээлинин төмөн экендиги ар тараптуу изилдөөлөрдөн, анализ жүргүзүүлөрдөн улам белгилүү болду.

Авторлор үчүн окуу китебин иштеп чыгуу, эң негизгиси анын сапаты менен эффективдүүлүгүн арттыруу, окуу китебиндеги окутуунун мазмунун так аныкталышы, ошондой эле колдонуучунун (мугалим, окуучу, ата-эне ж.б.) китепти тандоосу (китептердин учурда көптүгүн эске алуу менен) жана аны пайдалануусу үчүн «Окуу китебинин паспортунун» болушу (төмөндөгүдөй формада) – бир четинен окуу китептин сапаты менен анын эффективдүүлүгүнө коюлган талаптардын жакшырышына шарт болуп берсе, экинчи четинен окуучулардын билим деңгэлинин сапаты да жогорулоого, турмушта алган билимин пайдаланууда т.а. компетенттүүлүккө ээ кылууга көмөк болуп берет беле деген тилек. Окуу китебинин паспортунун мындай формасы В.П. Беспалько тарабынан сунушталат.

Мисалы информатика боюнча окуу китебинин паспортун карап көрөлү.

**Окуу китебинин паспорту** *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

*(окуу китебинин аталышы)*

|  |  |  |
| --- | --- | --- |
| **№** | **Окуу китебинин мүнөздөмөлөрүнүн ирээти менен** | **Мүнөздөмөлөрүнүн баяндалышы** |
| 1.  2.  3.  4.  5.  6.  7.  8.  9.  10.  11.  12.  13. | Окутуунун максаты  Тарбиялоочулук максаты  Окутуу элементтеринин (ОЭ) саны  Илимий деңгээли  Дидактикалык көлөмү  Окутуу мөөнөтүнүн белгилениши  Программалык мөөнөт  Окуу материалынын жеткиликтүүлүк даражасы  Окутуп-үйрөтүүнүн алгоритми  Окутууну көзөмөлгө алууунун алгоритми  Компетенттүүлүккө ээ кылуу даражасы  Эффективдүүлүк коэффициенти  Окуу китебин апробациялоонун натыйжасы (окутуунун максатына жетүү мааниси боюнча) |  |